Den seneste konfliktoptrapning i den verserende sygeplejerske-strejke kommer til at gøre ondt i Brønderslev Kommune. Her skal 53 sygeplejersker ifølge Dansk Sygeplejeråd (DSR) i Nordjylland fra 31. August nedlægge arbejdet. Og der er tale om sygeplejersker, der varetager opgave med ældrepleje. -	Jeg har ikke det præcise tal for den totale bemanding, men det er tæt på den samlede flok, hvis det er 53 sygeplejersker, det handler om, siger Henrik Aarup-Kristensen, direktør for Sundhed og Velfærd hos Brønderslev Kommune. Han understreger samtidig, at billedet kan ændre sig, når kommunen og fagforeningen skal forhandle sig frem til en plan for nødberedskabet. -	Det er jo spritnyt det her, så vi har ikke nået at lave en egentlig plan endnu, siger han. Har afgørende opgaver Sygeplejerskerne i kommunen varetager en bred vifte af opgaver inden for ældrepleje. Det gælder blandt andet sårpleje, medicinhåndtering og hjemtagelse af borgere efter færdigbehandling af sygehuset. Og de opgaver bliver udfordrende at løse, siger borgmester i Brønderslev Kommune, Mikael Klitgaard (V): - Vores opgave i kommunen bliver at begrænse skaden og gøre det så godt for borgerne som muligt. Det er også klart, at der bliver ting, vi ikke kan løse, siger han og fortsætter: - Men det er klart, du kan ikke strejke, uden det har konsekvenser. Vi håber, der snart kommer en løsning. - Problemet forsvinder ikke Det var netop også beskeden fra formanden for DSR Nordjylland i forbindelse med varslingen af optrapningen i mandags: - Problemet med, at sygeplejersker skal have mere i løn, forsvinder ikke af sig selv, og hverken politikere eller arbejdsgivere må mene, situationen er tilstrækkeligt alvorlig. Derfor ser vi os nødsaget til at trappe den op, sagde kredsformand, Jytte Wester. Forhandlinger forude Henrik Aarup-Kristensen kan ikke sige mere konkret om situationen for de ældre i kommunen til september, når der skrues op for strejken. -	Vi ved, at vi har en opgave foran os, men en konkret handlingsplan har vi ikke klar endnu, siger Henrik Aarup-Kristensen. Nu skal en plan for nødberedskabet på plads, lyder det: -	Vi skal have nogle forhandlinger om nødberedskabet og en fastlæggelse af, hvilke medarbejdere, der kan blive udtaget til konflikt.

Opsummering:
Dansk Sygeplejeråd varslede mandag en yderligere optrapning af strejken, der især vil ramme Brønderslev Kommune hårdt.